Allen den, die disen brief ansehent, lesent, oder hoͤrent lesen nu und hie nach eweklich, ✳ kùnden wir, Walther, Johans und Ruͦdolf von Halwil, gebruͦdre, ✳ und vˀgehen offenlich, das ich,
der vorgenant Walther, fûr mich und fûr Thùringen von Halwil, ûnser aller bruͦder, des rechtˀ und wizzenthaftˀ vogt ich bin, und fùr unser beider erbn̄, ✳ und
wir, die vorgen̄̄ Johans und Ruͦdolf, ✳ fùr ûns und ùnser erbn̄ nach ordenung ✳ und geschefte wilent hern Johanses, seligen, von Halwil, unsers lieben vatters, ✳ und
nu nach rate ûnser frùnden ✳ ein pfruͦnde und den orden gewunnē und erworbn̄ habn̄t ûnser liebn̄ swestˀ, Uͤdelhilden von Halwil, in dem froͧwen closter ze
Kûngsfelt, Sant Claren orden, in Costenzˀ bystuͦm, ✳ von den êrwirdigen, geistlichen froͧwen, der aͤbtissinn und den klosterfrowen gemeinlich des selbn̄ closters und
coventes ze Kùngsvelt, ✳ und wan si durch got und durch ûnsˀ baͤtte zuͦ inen empfangen un̄ genomen hant die egenan̄̄ ùnsˀ swestˀ, ✳ dar umb habn̄ oͧch wir
in dem namen, als da vor, gemeinlich und einhelklich nach guͦter vorbetrachtung und willeclich ✳ mit aller der ordenung, ✳ hantfesti, bescheidenheit ✳ und kraft, ✳ worten und
geberde, ✳ die von recht oder gewonheit deheins weges darzuͦ gehoreͤnt, ✳ gegeben frilich und lideklich ✳ und gebn̄ mit disem brief recht und redlich den vorgenaten
êrwirdigen, geistlichen vroͧwen, ✳ ✳ der aͤbtissinn ✳ und dem covent ze Kûngsvelt, ✳ und allen iren nachkomen lutˀlichen durch got, ✳ durch ûnsrˀ vordnˀ und ùnserr
selen heiles willen und oͧch durch der obgenan̄̄ ûnsˀ swestˀ Uͤdelhilden willen fûr ledig eigen dise nachgeschribn̄ guͤter, gelegen in dem dorf und dem banne ze
Hentzschinkon, ✳ die unser alt vattˀlich erbe und lidig eigen gewesen sint unz uf disen hûttigen tag. ✳ und dis sint dù selbn̄ guͤtˀ: ✳ des ersten Heini Jaͤclis
git jaͤrlich fûnf mût roggen, fùnf mût habˀn, zwei herbsthuͤnr, ein fasnacht huͦn und drissig eiger. Hedwig im Boͧngarten git jaͤrlich von eim guͦt
siben mût roggen, ein malter habern, zwei herbsthuͤnr, ein vasnacht huͦn und drissig eiger. Uͤli von Esche git jaͤrlich vier mût roggen, zwei
herbsthuͤnr und zwenzig eiger. ✳ Ernis Fryen wib git jarlich von einem guͦt drithalb viertel kˀnen, sechs mût roggen, einlûf viertel habnˀ, zwei
vasnacht huͤnr und zwenzig eiger. ✳ und Bùrgi im Boͧngarten git jaͤrlich von eim guͦt drye mût kˀnen und zwei herbsthuͤnr. ✳ wir, die
vorgenanden von Halwil, habn̄ oͧch zuͦ des vorgen̄ gotzhuses handen ze Kùngsvelt entwichen und entwichen mit disem brief der besitzung und
der gewêr, die wir unz her gehebt und ruͦweklich besezzen haben an den vorgenanten guͤtˀn, ✳ und setzen in dem namen, ✳ als da vor, die obgenanten
êrwirdigen, geistlichen froͧwen, ✳ ✳ die aͤbtissinn und die closterfroͧw̄ gemeinlich ze Kûngsvelt, in nutzlich rechte und ruͤweklich gewêr der selben
guͤter, jeklichs sunderlich und aller gemeinlich, ✳ dû si hinnanthin eweklich innehabn̄, niessen, besetzen, entsetzen ✳ und da mitte tuͦn sùllen un̄
mugen, wz und wie si wellen, ✳ als mit irem fryen, lidigem eigen. ✳ da fûr wir und ûnsˀ erbn̄ sùllen und wellen den egenanten klostˀvroͧwen und irem nachkomen dû selbn̄ guͤtˀ weren nu und hienach und rechte werschaft halten in gerichte ✳ und ane gerichte ✳ fûr lidig
eigen, wa, wenne ✳ und wie inen des durft geschicht, ane alle geverde und argen list. ✳ wir habn̄ oͧch gelobt und lobn̄ mit disem brief
fûr ûns und ûnser erbn̄ bi guͦten trûwen, niemˀ ze tuͦnde mit enkeinen sachen wider dise vorgeschribn̄ ûnsˀ getat und gabe, ✳ und dz
wir oͧch die obenan̄̄ klostˀfroͧwen noch ir nachkomen an den vorgen̄̄ guͤtˀn ✳ niemˀ in keinen weg geirren ✳ noch bekùmbˀren sûllen, ✳ und enzihē
ûns oͧch dar umb wizzentlich fûr uns und ûnser erbn̄ mit disem brief ✳ hilf und rates aller geistlichˀ und weltlichˀ richtˀ, ✳ rechten, ✳ friheiten,
gewonheiten, ✳ gerichten, ✳ des rechten, das da spricht, gemein vˀzihung ✳ vervahe nût, ✳ und aller der uszùgen und fûnden, ✳ da mitte wir heimlich
oder offenlich mit ûns selber oder mit andˀm jeman wider dise vorgen̄̄ ûnsˀ gabe jemˀ getuͦn ✳ oder die vorgenantē klosterfroͧwen und ir nachkomen an den egenanten guͤtnˀ alleklich oder bi teilen jemˀ gesumen, bekrenken ✳ oder geirren moͤchten in keinen weg, ane alle geverde
und argen list. und dar ùber ze ei einem waren, ✳ vesten, ✳ offenn ✳ und ewigen urkunde han ich, der vorgenant Walther von Halwil, fûr mich
und den obgenanten Tûringen, minen bruͦder, des rechtˀ und wizzenhaftˀ vogt ich bin, ✳ und fûr ùnsˀ beider erbn̄ min ingesigel gehēket
an disen brief, ✳ und wir, die vorgenanten Johans und Ruͦdolf von Halwil, habn̄ oͧch fûr uns und unser erbn̄ ze urkùnde der selben sache
ûnser ingesigel gehenket an disen brief. ✳ dis beschach und wart disˀ brief gegeben ze Brugg an dem zwelften abent des jares, do
man zalte von Christes geburt drûzehenhundˀt und fûnfzig jar und dar nach in dem vierden jare.